Lietuvos vyrų elektroninio futbolo rinktinė

Lietuvos vyrų elektroninio futbolo rinktinė – elektroninio (e.) futbolo komanda, atstovaujanti Lietuvai.

Istorija

E. futbolo susikūrimas 
2019 m. gruodžio 16 d. Lietuvos futbolo federacija tapo viena pirmųjų federacijų tarp visų UEFA narių, kurie kartu su partneriais įkūrė e. sporto akademiją Kauno kolegijoje. Įkurdama savo e. sporto skyrių, kurio vadovu paskirtas Edgaras Abromavičius, LFF deklaravo, jog Lietuva deleguos savo rinktinę eEuro 2020 čempionate.  

Lietuvos vyrų e. futbolo rinktinė oficialiai pristatė buvo pristatyta 2020 m. sausio 31 d. LFF būstinėje. Paskelbta, jog Europos čempionate atstovaus Edgaras Skrielius ir Donatas Grabarčiukas, rinktinės treneriu paskirtas Martynas Bendikas, o skauto poziciją užims Aleksas Stankevičius.   Atrankos turnyro metu rinktinę papildė sporto psichologas Andrius Liachovičius.

Lietuvos rinktinės oficialios rungtynės 

2020 m. kovo 16 d. Lietuva pradėjo savo pasirodymą UEFA organizuojamo eEuro 2020 čempionato atrankos F grupėje, kartu su Baltarusijos, Kosovo Liuksemburgo, Sakartvelo, Šiaurės Airijos atstovais. Pagal varžybų formatą, kiekviena rinktinė tarpusavyje turėjo sužaisti po dvejas rungtynes ir jų rezultatų suma lėmė galutinį akistatos rezultatą.

Lietuviai per pirmąją atrankos turnyro dieną įveikė Liuksemburgą bendru rezultatu 5:3 (pirmoji dvikova 3:3), pralaimėjo Sakartvelui 2:3 (0:1), Kosovui 1:8 (0:4), įtikinamai nugalėjo Šiaurės Airiją 8:1 (5:0) bei nusileido baltarusiams 2:4 (2:4). Grupėje iškovoti 5 taškai bei užimta 5-oji vieta, tačiau atotrūkis nuo pirmą vietą užėmusios Baltarusijos siekė tik 4 taškus. 

Antroji atrankos diena Lietuvos rinktinei susiklostė sėkmingiau. Kovo 30 d. lietuviai grupės varžybas pradėjo išplėšdami lygiąsias prieš Liuksemburgą 3:3 (1:3), įveikė Kosovą 4:2 (3:0), Sakartvelą 3:2 (1:0), Šiaurės Airiją 3:1 (1:1). Paskutinėse rungtynėse patirtas pralaimėjimas Baltarusijai 3:5 (2:5) sukomplikavo lietuvių šansus patekti į čempionatą, tačiau galop antrą vietą užtikrino Liuksemburgo rinktinės pergalė prieš Kosovo komandą. Balandžio 20 ir 27 d. numatytas atkrintamųjų rungtynių etapas.

Balandžio 1 d. Lietuvos rinktinė buvo paskirstyta į 2-ąją grupę kartu su Danijos, Ispanijos, Kazachstano ir Turkijos komandomis. Kelialapius į čempionato aštuntfinalį turėjo pelnyti po tris stipriausias rinktines.  

Per pirmąją atkrintamųjų rungtynių etapo dieną Lietuvos rinktinė įveikė Kazachstano atstovus rezultatu 5:2 (2:2) ir patyrė pralaimėjimus prieš Daniją 2:3 (0:3), Turkiją 3:6 (2:4) ir Ispaniją 1:6 (1:2).

Atsakomomųjų dvikovų etapą lietuviai pradėjo pralaimėjimais prieš Kazachstaną 3:5 (1:2) ir Turkiją 2:5 (0:2). Praradę teorines galimybes žengti į finalinį eEuro2020 turnyrą, Lietuvos atstovai 3:2 (1:1) nugalėjo danus bei savo pasirodymą užbaigė pralaimėjimu grupės lyderiams ispanams 1:7 (0:1). Debiutas atkrintamosiose varžybose buvo pažymėtas iškovotais 6 taškais ir ketvirtąja vieta.  

Lietuvos rinktinė birželio 5 dieną rungėsi debiutiniame e-futbolo Baltijos taurės turnyre ir tapo jo nugalėtoja. D. Grabarčiuko ir E. Skrieliaus komanda įveikė Latvijos atstovus rezultatais 1:0 ir 4:2. Pirmoje dvikovoje estai buvo nugalėti 3:1, o revanšinę akistatą Estijos rinktinė laimėjo 1:0.  

Lietuvos futbolas
Lietuvos futbolo rinktinė
Elektroninis sportas